google/wiki40b huggingface dataset:
Nelegali prekyba ginklais

Nelegali prekyba ginklais – veiksmai, kuriais siekiama įvairiems tikslams panaudoti nelegaliai įsigytus ginklus ar amuniciją.
1997 m. JT konkrečiau apibrėžė nelegalią ginklų prekybą. JT apibrėžė skirtumus tarp mažųjų (naudojamų asmeniniam naudojimui) ir lengvųjų ginklų (skirtų naudotis kelių žmonių grupei vienu metu). Amunicija ir sprogstamieji užtaisai taip pat buvo priskirti prie mažųjų ir lengvųjų ginklų grupių.
Nors nelegali ginklų prekyba paplitusi neramumų kamuojamuose regionuose, tai vyksta ir kitur. Pavyzdžiui, Pietų Azijoje nelegaliai buvo pervežta apie 63 milijonus ginklų į Indiją ir Pakistaną.
JAV 95-tasis greitkelis vadinamas geležies vamzdynu (angl. Iron Pipeline). Šiuo keliu nelegaliai pervežama dauguma ginklų iš šiaurinių valstijų į Niujorką ir Niudžersį. Skaičiuojama, kad apie 90 proc. Niujorko nusikaltimų vietose rastų ginklų pateko iš kitų valstijų.
Visa nelegalių ginklų prekybos metinė vertė skaičiuojama iki 60 milijardų JAV dolerių.
2005 m. buvo sukurtas vaidybinis filmas „Karo Dievas“ su aktoriu Nicolas Cage apie nelegalią prekybą ginklais.
Vokietijos Demokratinės Respublikos baudžiamasis kodeksas

Vokietijos Demokratinės Respublikos baudžiamasis kodeksas (VDR BK, vok. Strafgesetzbuch, StGB, StGB-DDR) - VDR baudžiamasis kodeksas, pagrindinis VDR baudžiamosios teisės šaltinis. Priimtas 1968 m. sausio 12 d. VDR teritorijoje neteko galios 1871 metų Vokietijos imperijos baudžiamasis kodeksas. VDR BK buvo keičiamas 1974, 1977, 1979, 1987 ir 1988 m. Baudžiamosios teisės pakeitimo įstatymais. Neteko galios po Vokietijos susivienijimo. Kaip ir daugelis socialistinių kodeksų numatė baudžiamąją atsakomybę už homoseksualius santykius (Paragraph 175).
Dogma (filmas)

Turinys

Angelai Bartlbis ir Lokis, kažkada nepaklusę Dievui, buvo ištremti į Žemę, tačiau dabar jiems atsirado galimybė grįžti į dangų. Bėda ta, kad toks poelgis sunaikintų visą žmoniją, tačiau angelams tai nei motais – jie nori pagaliau grįžti namo.
Jiems sutrukdyti suburiama komiška komanda: dėl to, kad yra juodaodis, Biblijoje nepaminėtas tryliktasis apaštalas, abortų klinikoje dirbanti tolima Kristaus giminaitė, mūza, dirbanti striptizo šokėja ir kiti komiški personažai…
Zarasų Ąžuolo gimnazija

Istorija

1928 m. spalio 15 d. išrenkamas 12 asmenų vykdomasis komitetas mokyklos rūmams statyti. 1929 m. sausio 1 d. mokykla pavadinama Zarasų valdžios aukštesniąja komercijos mokykla. Ją leista vystyti iki aštuonių klasių. Į kertinį būsimojo pastato akmenį įmūrytas ant pergamento išspausdintas raštas, datuotas 1930, Vytauto Didžiojo, metų gegužės mėn. 11 d. Mokykla baigta statyti 1931 m. rugsėjo 6 d. Nauji gražūs dviejų aukštų rūmai vyriausybei kainavo 400 000 Lt.
1935 m. vasario 20  d. mokykla pavadinama Kazimiero Būgos aukštesniąja komercine mokykla. 1937 m. ji jau vadinama Zarasų prof. K. Būgos valstybine gimnazija. 1963 m. vasario 16 d. mokyklai suteiktas Marytės Melnikaitės vardas. 1967 m. gegužės 20 d. padedamas kertinis akmuo naujiems mokyklos rūmams. 1989 m. spalio 20 d. mokyklai sugrąžinamas 1-osios vidurinės mokyklos vardas.
Nuo 1989 m. mokyklos vadovai ir mokytojai pradeda ruoštis gimnazijos statuso suteikimui. Buvo ruošiamos dalykų mokomosios programos, gimnazijos nuostatai. Būsimoji gimnazija išsirinko „Ąžuolo“ vardą. 1993 m. gegužės 25 d. Lietuvos Respublikos kultūros ir švietimo ministerijos kolegijos nutarimu Nr. 24 nuo 1993 m. rugsėjo 1 d. suteikiamas pirmosios gimnazijos klasės statusas 9-tai klasei. Zarasų rajono valdyba 1993 m. rugpjūčio 13 d. Nr. 265V potvarkiu leidžia atidaryti I-ąją gimnazijos klasę, o mokyklą vadinti „Ąžuolo“ vardu. 1996 m. gegužės 30 d. Lietuvos Respublikos Švietimo ir mokslo ministerijos kolegijos nutarimu nuo 1996 m. rugsėjo 1 d. mokyklai suteikiamas gimnazijos statusas.
Arbata (muzikos grupė)

Istorija

Grupė susibūrė 1996 m. pavadinimu „Princesė Diana“, o koncertuoti pradėjo 2001 m. pavadinimu „Arbata“.
Yvonne Strahovski

Biografija

Strachovski gimė Verington Daunse, Sidnėjaus priemiestyje, Boženos ir Piotro Sčechovskų (Bożena ir Piotr Strzechowski) šeimoje. Jos tėvai emigravo iš Mazovijos Tomašuvo (Lenkija). Tėvas dirba elektronikos inžinieriumi, o jos motina yra laboratorijos specialistė.
Ivona vaidinti pradėjo dar besimokydama mokykloje. Baigė Vakarų Sidnėjaus universitetą. Prodiuserio Josh Schwartz paliepimu, ji pasirinko fonetiškesnį savo pavardės užrašymą serialo „Chuck“ filmavimo metu. Strachovski kalba tiek lenkų, tiek anglų kalba.
2011 m. Lietuvos bokso čempionatas

2011 m. m. Lietuvos bokso čempionatas vyko  balandžio 20 - 23 dienomis Kaune.
Čempionate pirmą kartą vyko ir moterų kovos, kurios įtrauktos dėl IOC sprendimo olimpinėse žaidynėse rengti ir moterų bokso kovas.
Svorio kategorijoje iki 64 kg aukso ir sidabro medalius atitinkamai iškovojo 2010 m. jaunimo olimpinių žaidynių čempionai Evaldas Petrauskas ir Ričardas Kuncaitis.
Vytautas Gaidamavičius

Biografija

1955 m. baigė Lietuvos konservatorijos A. Dvarionienės fortepijono klasę. 1955-1957 m. Lietuvos operos ir baleto teatro koncertmeisteris. 1957-1974 m. Vilniaus pedagoginio instituto dėstytojas, 1959-1974 m. Instrumentinės muzikos katedros vedėjas, 1974-2001 m. Lietuvos konservatorijos dėstytojas, 1975-1984 m. ir 2000-2001 m. Fortepijono, muzikos teorijos ir kompozicijos fakulteto dekanas; nuo 1976 m. docentas. 1990-1991 m. Lietuvos Respublikos kultūros ir švietimo viceministras. Parašė muzikos mokymo priemonių.
Hertha BSC Berlin

Istorija

BFC Hertha 92 pavadinto klubo komanda jau 1905 metais laimėjo pirmąjį Berlyno čempionatą. 1920 metais susijungė su BSC Berlin, naują klubą pavadinant Hertha Berliner Sport Club. 1926-1931 metais šešis kartus pateko į šalies čempionato finalą, 1930 ir 1931 metais laimėjo čempionatą. Po Antrojo pasaulinio karo klubas atsidūrė Vakarų Berlyno teritorijoje. 1963 m. įkūrus Bundeslygą, Hertha klubas iškart pateko į aukščiausiąją lygą, bet 1965 metais dėl papirkinėjimų skandalo iškrito į žemesnę lygą ir į Bundeslygą grįžo tik 1968 metais.
1975 metais komanda užėmė antrąją vietą Bundeslygoje, 1979 metais pateko į UEFA taurės pusfinalį, tačiau 1980 metais komanda iškrito į antrąją Bundeslygą, kur praleido 13 iš 17 sekančių sezonų (1986-88 m. du sezonus žaidė žemesnėje lygoje, 1982-1983 ir 1990-1991 metais žaidė aukščiausioje lygoje).

Dubleriai

„Hertha“ klubo dublerių komanda yra vienintelė dublerių komanda Vokietijoje, pasiekusi šalies taurės finalą (1993 metais).
Demokratijų bendrija

Demokratijų bendrija – tarptautinė organizacija, vienijanti demokratiškas šalis. Savo veiklą organizacija pradėjo 2000 m. Varšuvoje, Lenkijoje. Nuo 2009 m. iki 2011 m. bendrijai pirmininkavo Lietuva.
Veiksmo vaidmenų žaidimas

Veiksmo vaidmenų žaidimas (angl. action role-playing game, sutrump. veiksmo RPG arba ARPG) – apytikslis kompiuterinio vaidmenų žaidimo, kuris taip pat turi ir veiksmo arba veiksmo-nuotykių žaidimų elementų, požanris. Veiksmo RPG žaidimuose akcentuojamas veiksmas realiu laiku, t. y. žaidėjas tiesiogiai valdo veikėją užuot naudodamasis ėjimais ar meniu pagrįsta kovos sistema. Savo kovos sistema šio tipo žaidimai yra panašūs į hack and slash žaidimus arba šaudykles.

Aprašymas

Paprastai veiksmo RPG žaidimuose žaidėjas tiesiogiai valdo vieną veikėją realiu laiku, o pats žaidimas daugiausia remiasi kovomis ir veiksmu, siužetas ir veikėjų interakcija išlaikoma minimali.
Kovose daug ką lemia žaidėjo įgudimas (fizinė koordinacija, reakcija), veikėjo lygis ir jo turima ginkluotė bei sugebėjimai, ypatingos taktikos kovos nereikalauja. Naujas lygis pasiekiamas surinkus tam tikrą kiekį patirties taškų, kurių gaunama užmušus priešus arba įvykdžius užduotis. Iš priešų taip pat gaunama grobio: įvairių daiktų (ginklų, šarvų, stebuklingų gėrimų ir kt.) ir valiutos. Paprastai su nauju lygiu gaunama ir įgūdžių taškų, už kuriuos galima išmokti naujų įgūdžių ir sugebėjimų.
Daugelyje veiksmo RPG žaidimų kompiuterio valdomi veikėjai (NPC) atlieka tik vieną funkciją – superka arba parduoda daiktus ar žaidėjo veikėjų sugebėjimų patobulinimus, arba duoda jiems į kovas orientuotas užduotis. Iššūkiai, su kuriais susiduria žaidėjai, dažnai taip pat išsprendžiami veiksmo pagalba, pvz., durys pralaužiamos kirviu vietoje atrakinant surastu raktu. Visgi kai kuriuose žaidimuose didesnis dėmesys skiriamas veikėjų statistiniams bruožams, tokiems kaip „spynų nulaužimo“ ir galvosūkių išsprendimo įgūdžiai.

Istorija

Ankstyvieji veiksmo RPG žaidimai sekė bendrovės „Nihon Falcom“ žaidimų, tokių kaip „Dragon Slayer“ ir „Y“, nustatytu šablonu, t. y. žaidimuose buvo naudojama hack and slash kovos sistema, kur žaidėjo veikėjo judesiai ir veiksmai tiesiogiai valdomi naudojant klaviatūrą ar žaidimų pultą, o ne pasitelkiant meniu. Vėliau šį šabloną ištobulino „The Legend of Zelda“ žaidimų serija, pristatydama tokias inovacijas kaip atvirą pasaulį, nelinijinį žaidimo stilių, žaidimo progreso išsaugojimą ir puolimo mygtuką, kuris ekrane atvaizduodavo mostą kalaviju ar strėlės iššovimą. Kiek kitokį veiksmo RPG šabloną išpopuliarino „Diablo“ (1996), kuriame dauguma komandų, tokių kaip judėjimas ir puolimas, atliekamos pelės paspaudimu, o ne pasitelkiant meniu, nors išmokti burtai ar įgūdžiai gali būti priskirti tam tikriems spartiesiems klavišams.
NKL 2018–2019 m. sezonas

NKL 2018–2019 metų sezonas – 14-as lygos sezonas, kuriame dalyvauja 15 klubų.
Abrahamas Firkovičius

Biografija

Studijavo teologiją. Nuo 1812 m. mokytojas Lucke. 1823 m. apsigyveno Krymo karaimų religiniame centre Eupatorijoje. 1830 m. dalyvavo Pietų Rusijos karaimų dvasinio vadovo S. Babovičiaus kelionėje po Šv. Žemę; iš Stambulo atsivežė senų hebrajų ir karaimų rankraščių. Nuo 1832 m. Eupatorijos karaimų dvasininkas. Įsteigė draugiją ir spaustuvę karaimų senoviniams rankraščiams leisti, pats redagavo mokslininkų veikalus, spaustuvėje išspausdinta ir Biblija karaimų kalba. Tyrė karaimų kilmę bei istoriją. 1839–1841 m. kasinėjo senovės karaimų kapines Kryme (Mangupas, Čufut Kalė, Feodosija). 1843 m., 1863–1865 m. Artimuosiuose Rytuose ir Kaire surinko unikalių orientalistikos rankraščių.
1853–1856 m. gyveno Trakuose. Nuo 1856 m. Vilniaus laikinosios archeologijos komisijos narys. Jo rūpesčiu 1863 m. įsteigta savarankiška Trakų karaimų dvasinė valdyba. 1865 m. apsigyveno Čufut Kalėje. Jo surinkti hebrajų, arabų, samariečių, karaimų, krimčiakų senovės rankraščiai, daugiausia hebrajų ir arabų kalbomis, sudaro vieną didžiausių tokio pobūdžio kolekcijų pasaulyje – daugiau kaip 15 000 vnt. Kolekcija nuo 1992 m. yra Rusijos nacionalinėje bibliotekoje. Kolekcijoje yra ir jo asmeninis archyvas, dalis Lietuvos karaimų bendruomenės archyvo – (XV a. – XIX a. dokumentai).
Liuftvafės lauko divizija

Liuftvafės lauko divizija (vok. Luftwaffen-Feld-Divisionen; LwFD) – Vokietijos junginiai, kariavę Antrajame pasauliniame kare.

Istorija

Šios divizijos imtos kurti 1942 m. spalį, po pasiūlymo sustiprinti Vokietijos sausumos kariuomenę perkeliant dalį personalo iš kitų ginkluotųjų pajėgų tarnybų. Liuftvafės vadas H. Geringas pasiūlė alternatyvų sprendimą sukurti liuftvafės pėstininkų divizijas, kurioms vadovautų liuftvafės karininkai. H. Geringas didžiavosi liuftvafės kariškių politiniu pasišventimu ir susipažinimu su nacizmo ideologija, dėl ko Geringas kartais parašiutininkus vadino „politiniais kareiviais“. Armiją jis laikė nacistų standartais pernelyg konservatyvia, linkusia į kaizerio imperijos laikų tradicijas ir idealus.
Geringo planui buvo pritarta, buvo suformuotas divizijos, kurias sudarė 200000–250000 liuftvafės antžeminių tarnybų, paramos dalinių ir kitoks perteklinis personalas.
Lauko divizijos pradžioje turėdavo du jėgerių pulkus, kurių kiekvieną sudarydavo 3 batalionai, vienas artilerijos batalionas ir kiti paramos daliniai. Šios divizijos buvo gerokai mažesnės už atitinkamas armijos (Heer) divizijas. H. Geringo asmeniniu nurodymu lauko divizijas turėjo naudoti ramių fronto sektorių gynyboje.

Daugelis liuftvafės lauko divizijų didžiąją dalį laiko veikė Rytų fronte, pvz., bandyme išlaisvinti apsuptą Didžiųjų Lukų grupuotę, bandyme apginti Vitebską operacijos „Bagrationas“ metu, Kuršo apsuptyje.
Pradžioje liuftvafės lauko divizijoms vadovavo liuftvafės vadovybė, bet 1943 m. gale dar neišformuotos divizijos buvo perduotos sausumos kariuomenei ir reorganizuotos į standartines pėstininkų divizijas su trimis dvibatalioniais pulkais. Divizijų numeracija buvo išlaikyta, o divizijų pavadinime liko žodis liuftvafė, kad atskirti nuo paprastų pėstininkų divizijų su tais pačiais numeriais.
Iki perdavimo sausumos pajėgoms (o neretai ir po to) liuftvafės lauko divizijos vilkėjo standartines liuftvafės feldblau uniformas, tad priešininkai nesunkiai atskirdavo šių divizijų kareivius.

Liuftvafės lauko divizijos kaip kovinės divizijos turėjo prastą reputaciją, nors į liuftvafę patekdavo geriausi naujokai. To priežastis buvo antžeminių kovų taktiką išmanančių treniruotų karininkų ir puskarininkių stygius ir prasta moralė. Teigiama, kad strateginiu požiūriu liuftvafės lauko divizijos buvo nereikšmingos.
Malaysia Airlines

2014 m. katastrofos

2014 m. Malaizijos oro linijos per 131 dieną prarado du Boeing 777 lėktuvus. Kovo 8 d. Indijos vandenyne dingo 370 skrydžio lėktuvas, o liepos 17 d. virš Ukrainos teritorijos, 40 km nuo sienos su Rusija žemė-oras tipo raketomis buvo numuštas 17 skrydį aptarnavęs lėktuvas, kuriame buvo 298 žmonės.
Ropė

Istorija

Ropių tėvyne laikomos Europa ir Azija. Senovės persai ir egiptiečiai ropes augino maistui, tačiau manė, kad jos tinkamos valgyti tik varguomenės sluoksniui. Pavyzdžiui, Egipte ropėmis buvo maitinami piramides statę vergai. Senovės Romoje keptas ropes valgydavo visų luomų atstovai. Romėnams netgi neužtekdavo savo išaugintų ropių, todėl iš pavergtų tautų jie reikalaudavo duoklės ropėmis. Taip ši daržovė dar labiau paplito Europoje, ypač Reino pakrantėse. XVI amžiuje Prancūzijoje ropės buvo toks svarbus maisto produktas, kad joms neužderėjus kildavo badas.
Anglijoje ropės pradėtos auginti XVI amžiuje. Anglai valgė ne tik ropių šakniavaisius, bet ir jaunus lapelius.
Rusijoje ropes augino dar prieš Didžiosios Maskvos kunigaikštystės įsikūrimą. Tada atsirado ir populiari pasaka „Senis ir ropė“. Tuo metu Rusijoje ropės buvo būtinas kasdienis patiekalas. Žmonės ropes valgydavo su žuvimi, mėsa, gamindavo ropių girą.
Lietuvoje ropės šaltiniuose minimos nuo 1586 m. (Upytės teismo dokumentuose). Gausiai augintos iki XVIII a., kol jas išstūmė bulvės. Ropės daugiausia valgytos virtos, vėliau – žalios.

Auginimas

Ropė geriausiai auga priesmėlio ir lengvo priemolio dirvose. Ši daržovė yra sėjama pavasario pradžioje, žydint pirmiems pavasario žiedams (šalpusniui, žibuoklėms). Nepatariama ropių tręšti šviežiu mėšlu, nes tuomet jas labiau puola kenkėjai. Be to, taip tręštoje dirvoje išauga kreivi ir šakoti šakniavaisiai. Taip pat nepatartina ropių auginti ir po kitų kryžmažiedžių šeimos daržovių.
Ropės sėjamos juostomis maždaug 50 centimetrų atstumu viena nuo kitos, centimetro gylyje. 20 metrų ilgio lysvei reikia apie 20 gramų ropės sėklų. Paaugę ropių daigai retinami paliekant maždaug 4-6 centimetrų tarpus. Jeigu dirvoje trūksta drėgmės, šakniavaisiai sukietėja ir būna kartūs. Dėl to per karščius ropes būtina laistyti.
Ropių derlius imamas praėjus 65-75 dienoms nuo sudygimo.
Ropės auga greitai, todėl jas galima sėti keletą kartų. Jei norima ropių šakniavaisius laikyti per žiemą, sėti reikia birželio pabaigoje – liepos pradžioje. Ropės jautrios šalčiui, todėl vėlyvosios sėjos derlių būtina nuimti prieš pirmąją šalną.

Veislės

Daugiausiai auginama vidutinio ankstyvumo veislė „Petrovskaja“. „Teltower“ veislės ropės gerai dera smėlėtoje dirvoje. Taip pat Lietuvoje auginamos Baltosios Milano raudongalvės ir Geltonosios gegužės raudongalvės ropės.

Maistingumas

Ropių šakniavaisiuose gausu vertingų žmogaus organizmui medžiagų: cukraus, baltymų, ląstelienos, mineralinių druskų, eterinių medžiagų, kurios pagerina apetitą. Gausu vitaminų C, PP, B1, B2, provitamino A, taip pat kalcio bei kalio. Specifinį kvapą ropėms suteikia jose esantis garstyčių aliejus.

Vartojimas

Ropių šakniavaisiai valgomi virti, troškinti, kepti ir žali.
Kretkampis

Istorija

Anksčiau kaimas priklausė Vilkijos valsčiui, čia buvo Kretkampio dvaras, kurio savininkas Steponas Vaizbūnas 1866 m. pastatė mūrinę koplyčią savo šeimos nariams laidoti.
Direct Connect

Direct connect (DC – „tiesioginis prisijungimas“) – peer - to - peer duomenų perdavimo protokolas. Populiariausias jį naudojantis programinės įrangos klientas yra atviro kodo DC++ ir jo įvairios versijos. Direct connect klientai jungiasi prie centrinio hubo (dažniausiai 411 portu) ir gali siųsti failus tiesiogiai iš vieno kompiuterio kitam.

Hubai

Direct connect struktūros mazgai yra hubai, prie kurių jungiasi klientų naudotojai, tačiau tinklai nėra tokie decentralizuoti kaip kad Gnutella ar FastTrack. Naudotojai gali prisijungti daugiau nei prie vieno hubo. Hubai teikia informaciją apie kitus naudotojus bei leidžia atlikti failų paiešką tarp prisijungusių naudotojų. Paiešką galima atlikti tiek konkrečiame kliente, pažiūrėti jo skleidžiamų failų direktoriją (-as), tiek bendrai visame hube ieškoti pagal pavadinimo simbolius. Duomenų perdavimas ir apsikeitimas failais vykdomas tiesiogiai tarp susijungusių hubo naudotojų klientų, tradiciniu peer - to - peer būdu.
Hubai dažnai būna specalizuoti, teikinatis pirmenybę konkrečioms failų rūšims ar net jų temoms. Taip pat hubai gali būti skirti ir palaikomi konkretaus interneto prieigos tiekėjo, tokiu būdu leidžiama greitai keistis failais to paties tiekėjo tinklo naudotojams. Hubai gali taikyti tam tikrus reikalavimus nautojoms, pvz., tam tikras skleidžiamų duomenų dydis, naudotojų išsiunčiamų duomenų slotų skč., didžiausias leistinas hubų skaičius ir pan. Hubai gali teikti nautotojų registravimo ir autentifikavimo paslaugą.
Martynas Karalius

Biografija

Didžiąją profesionalo karjeros dalį Lietuvoje praleido „Atlanto“ komandoje, 2003 m. su FBK Kaunas klubu tapo Lietuvos čempionu.
Brigadefiureris

Brigadefiureris (vok. Brigadeführer) – SA ir SS karinis laipsnis 1932–1945 m., atitinkąs armijos generolą majorą. Galutinai susiformavusioje SS laipsnių sistemoje sekantis vyresnis laipsnis buvo grupenfiureris, o jaunesnis – oberfiureris.
Akiuotasis šerdgraužis

Požymiai

Kūnas 16 - 20 mm ilgio, siauras. Priešnugarėlė oranžiškai geltonos su dviem juodomis dėmelėmis, tankiai taškuota. Antsparniai apaugę tankiais, pilkais plaukeliais, su išilginėmis eilėmis pilkų taškų.
Vabalai skraido birželio – rūgpjūčio mėnesiais vakarais. Randami ant žiedų ir lapų.
Kiaušinius deda į gluosnių šakutėse išgraužtas duobutes. Lervos medienoje išilgai šakučių graužia vingiuotus takus; čia jos virsta lėliukėmis.
Ignalinos aerodromas

Aerodromo veikla

Aerodromu gali naudotis įregistruotos aviacinės organizacijos, fiziniai asmenys. Jame veikia Skraidybos centro ultralengvųjų orlaivių pilotų mokykla, bepiločių orlaivių simuliatorius, sukarintos asociacijos ,,Žaibo kumštis” poligonas ir kt.
Ignalinos aerodromas – vienintelis Lietuvoje, gavęs raketodromo statusą, Ignalinos aerodrome raketos, mokomieji palydovai „CanSat“ ir bepiločiai aparatai skraidė 2013 m. surengtame konkurse bei varžybose. Šis aerodromas tinka kosminėms programoms plėtoti, nes turi priskirtą EYD21 zoną.
Aerodromas dėl šio objekto platesnio panaudojimo mezga ryšius su Lietuvos kariuomene, yra priėmęs stovyklauti JAV kariuomenės oro desantininkus, mezga ryšius su įvairių šalių kompanijomis
Brunonas Kalvaitis

Brunonas Kalvaitis (1902 m. lapkričio 26 d. Pajevonyje, Pajevonio valsčiuje, Vilkaviškio apskrityje – 1960 m. rugsėjo 30 d. Bostone) – Lietuvos teisininkas, visuomenės veikėjas, daktaras (1930 m.). Sesuo Alė Kalvaitytė.

Biografija

1928 m. baigė Lietuvos universiteto Teisių fakultetą, 1929 m. studijavo Taikomosios kriminalistikos mokykloje Romoje, 1930 m. Romos universitete, 1931 m. Kauno karo mokykloje.
1932–1944 m. advokatas. 1932 m. dėstė kriminalinę psichologiją Kauno policijos mokykloje. 1932–1940 m. Valstybės saugumo departamento juriskonsultas. 1935–1939 m. ir Prancūzijos prekybos atstovybės bei Italijos pasiuntinybės Lietuvoje patarėjas teisės klausimais.
Atstovavo Lietuvai tarptautiniuose suvažiavimuose baudžiamosios teisės ir kalėjimų klausimais 1933 m. Berlyne, 1939 m. Romoje. 1931–1940 m. Lietuvos teisininkų draugijos narys. 1944 m. emigravo. 1946–1949 m. JAV karinės valdžios teismų Vokietijoje advokatas. 1948–1949 m. emigracijoje atkurtos Teisininkų draugijos centro valdybos pirmininkas. 1949 m. išvyko į JAV.
1935 m. vienas „Kriminalistikos žinyno“ steigėjų ir redaktorius. 1938 redagavo leidinį „Kova su piktu radijo bangomis“. Rašė tarptautinio nusikalstamumo, socialinių ir fizinių veiksnių įtakos nusikalstamumui, įtariamųjų psichologijos tyrimo būdų, bausmių griežtinimo, baudžiamosios teisės ir baudžiamojo proceso tobulinimo, valstybės neutralumo klausimais. Bendradarbiavo specialiojoje periodikoje – „Policija“, „Teisė“, „Teisininkų žinios“.
FC Sankt Pauli

Istorija

Klubo ištakos siekia 1910 m.
Vincenta

Istorija

Nuo 1388 m. iki 1945 m. kaimas buvo šalia istorinės Prūsijos ir Mazovijos sienos. Nuo 1569 m. iki 1795 m. kaimas priklausė Abiejų Tautų respublikai. Per II pasaulinį karą netoli kaimo buvo nužudyta apie 12,000 sovietų karo belaisvių.
Andrius Graičiūnas

Biografija

Baigė Liepojos gimnaziją, mokslus tęsė Kauno kunigu seminarijoje, iš kurios buvo pašalintas. Mokėsi farmacijos, dirbo vienoje iš Maskvos vaistinių. Priklausė Maskvos lietuvių studentų draugijai. 1889 m. išvyko į JAV. Dirbo pas fermerius ir anglių kasyklose, o 1894 m. persikėlė į Čikagos 18–tą koloniją, kur įsidarbino tautiečio Ališausko vaistineje. 1900 m. baigė Ilinojaus universiteto Medicinos mokyklą ir įgijo gydytojo licenziją. Vertėsi gydytojo praktika. 
Aktyviai dalyvavo tautiečių bendruomenės veikloje: kartu su Jonu Šliūpu organizavo Lietuvių mokslo draugystę ir buvo išrinktas jos sekretoriumi. Priklausė liberalios krypties Lietuvių susivienijimui Amerikoje, buvo Čikagos 36–osios kuopos steigėju ir pirmininku. Be to, dalyvavo Tėvynės mylėtoju draugijoje, Lietuvių socialistų sąjungoje, Lietuvių etninėje draugijoje, Amerikos lietuvių Rymo katalikų federacijoje ir kt. organizacijų veikloje. Jis įėjo ir į Čikagos lietuvių draugijų sąjungos valdybą. Amerikos lietuvių daktarų draugijos steigejas, 1912 m. dalyvavo jos pirmajame susirinkime.
1901 m. jo vaistinėje sušauktas „Aušros“ draugijos susirinkimas, kuriame gyd. A. L. Graičiūnas buvo išrinktas pirmininku (draugija šelpė mokslo siekusią lietuvių inteligentiją). 1917 m. gydytojo pastangomis Čikagoje buvo įsteigtas Liaudies universitetas „Žinyčia“, kuris nebuvo populiarus ir greitai užsidarė. 1894 m. buvo tarp laikraščio „Naujoji Gadynė“ steigėjų, 1921–1925 m. faktiškai redagavo žurnalą „Gydytojas“. Čikagoje suorganizavo pirmą lietuvišką vaidinimą, dainavo „Birutės“ chore. Palaikė ryšius su tėviškėnais ir rinko lėšas Liaudies namų statybai Kupiškyje, įsteigė laisvamanių kapines.
Sūnus Vytautas Andrius Graičiūnas (1898–1952) – vienas žinomiausių pasaulio vadybos mokslo pradininkų, tarpukario Lietuvos vadybos mokslo teoretikas ir praktikas.
San Karlos Sicha

Istorija

San Karlos Sicha įkurta 1526 m.
AS Bari

Istorija

Sėkmingiausias klubo sezonas buvo 1996 m., kuomet klubo žaidėjas Igor Protti tapo rezultatyviausiu Serie A čempionate pelnęs 24 įvarčius. Taip pat komanda didžiuojasi tuo, kad užaugino dabartinį Italijos vyrų futbolo rinktinės puolėją Antonio Cassano.
Legg Mason

Legg Mason, Inc. – tarptautinė investicijų valdymo įmonė, kuri specializuojasi turto valdymo srityje. Ši bendrovė savo veiklą pradėjo 1899 m., kaip finansų maklerio įmonė, tačiau vėliau pradėjo telktis investicijų valdymo srityje. Legg Mason veikia pagal diagiavaldytojų verslo modelį. Kiekviena bendrovės antrinė įmonė yra savarankiška ir specializuojasi tam tikrame turto valdymo pramonės segmente. Legg Mason siūlo akcijų, pastovių įplaukų, alternatyvių investicijų bei likvidaus turto valdymo produktus. Legg Mason valdo daugiau kaip $670 mlrd. USD vertės turtą.